LIETUVOS KINO CENTRO PRIE KULTŪROS MINISTERIJOS DIREKTORIUS

ĮSAKYMAS

DĖL filmų indeksavimo komisijos nuostatų

patvirtinimo

2018 m. sausio 24 d. Nr. V-8

Vilnius

Vadovaudamasi Lietuvos Respublikos kino įstatymo Nr. IX-752 pakeitimo įstatymo Nr. XIII-885 14 straipsnio 5 dalimi,

1. T v i r t i n u Filmų indeksavimo komisijos nuostatus (pridedama).

2. P r i p a ž į s t u netekusiu galios Lietuvos kino centro prie Kultūros ministerijos direktoriaus 2013 m. lapkričio 5 d. įsakymą Nr. V-33 „Dėl filmų indeksavimo".

L. e. direktoriaus pareigas	Gerda Leonavičienė

SUDERINTA

Kultūros ministerijos

2018 m. sausio 23 d. raštu Nr. S2-310

PATVIRTINTA

Lietuvos kino centro prie

Kultūros ministerijos direktoriaus

2018 m. sausio 24 d. įsakymu Nr. V-8

FILMŲ INDEKSAVIMO komisijos NUOSTATAI

I SKYRIUS

BENDROSIOS NUOSTATOS

1. Filmų indeksavimo komisijos nuostatai (toliau – Nuostatai) nustato filmų vertinimo pagal žiūrovų amžiaus cenzą kriterijus, Filmų indeksavimo komisijos (toliau – Komisija) funkcijas ir teises, Komisijos sudėtį, sudarymo ir atšaukimo tvarką, Komisijos darbo reglamentą bei jų paslaugų apmokėjimo tvarką.

2. Komisija savo veikloje vadovaujasi Lietuvos Respublikos Konstitucija, Lietuvos Respublikos kino įstatymu, šiais Nuostatais ir kitais teisės aktais.

3. Komisija už savo veiklą yra atsakinga ir atskaitinga Lietuvos kino centro prie Kultūros ministerijos (toliau – Lietuvos kino centras) direktoriui.

II skyRIUS

FILMŲ VERTINIMO PAGAL ŽIŪROVŲ AMŽIAUS CENZĄ KRITERIJAI

4. Komisija, peržiūrėjusi galutinę filmo versiją, vertina filmus pagal žiūrovų amžiaus cenzą atsižvelgdama į tai, ar filme pateikiamos:

4.1. smurto ir patyčių scenos;

4.2. baimę ar pasišlykštėjimą keliančios scenos;

4.3. žiaurumą demonstruojančios scenos;

4.4. psichiką veikiančių medžiagų vartojimo ir įvairaus pobūdžio priklausomybių scenos;

4.5. savižudybės fakto ar savižudybės krizės scenos;

4.6. ginklų naudojimo scenos;

4.7. erotinės ar nuogo kūno demonstravimo scenos;

4.8. necenzūrinės (obsceniškos) kalbos vartojimo scenos.

5. Komisija įvertina filmą pagal visus Nuostatų 4 punkte išvardintus kriterijus atsižvelgdama į konkretaus filmo meninį kontekstą bei į konkrečių scenų vaizdavimo tikslingumą, detalumą, trukmę, dažnumą, intensyvumą bei įtaigumą. Komisija gali atsižvelgti į šalies gamintojos (arba kitų šalių) filmui suteiktą indeksą.

6. Komisija taip pat vertina, ar filmas nėra pornografinis, smurtinis arba turintis tikslą kurstyti neapykantą.

III SKYRIUS

KOMISIJOS FUNKCIJOS IR TEISĖS

7. Komisija:

7.1. vertina prašomus indeksuoti filmus vadovaudamasi Nuostatuose nustatytais filmų vertinimo pagal žiūrovų amžiaus cenzą kriterijais ir aspektais;

7.2. teikia Lietuvos kino centro direktoriui siūlymus dėl indeksų suteikimo kino teatruose rodomiems filmams.

8. Komisija turi teisę:

8.1. gauti su filmų indeksavimu susijusią informaciją iš fizinių ir juridinių asmenų;

8.2. esant būtinybei kviesti į posėdžius įvairių sričių specialistus ir ekspertus, galinčius pateikti išvadas dėl iškilusių klausimų;

8.3. teikti Lietuvos kino centro direktoriui pasiūlymus dėl Komisijos veiklos tobulinimo.

IV skyrius

KOMISIJOS sudėtis, SUDARYMo ir atšaukimo tvarka

9. Komisijos narių nematerialaus pobūdžio (intelektines) paslaugas Lietuvos kino centras perka Lietuvos Respublikos viešųjų pirkimų įstatymo nustatyta tvarka.

10. Komisiją sudaro 7 nariai - po vieną švietimo, mokslo, psichologijos ir kino meno srities specialistą, du vaiko teisių apsaugos srities specialistai ir Lietuvos kino centro atstovas, kuris taip pat vykdo Komisijos sekretoriaus funkcijas.

11. Lietuvos kino centras raštu kreipiasi į Nuostatų 10 punkte nurodytose srityse valstybės politiką formuojančias ir/arba įgyvendinančias institucijas bei tose srityse veikiančias asociacijas kviesdamas siūlyti kandidatus į Komisiją.

12. Siūlomi kandidatai turi turėti aukštąjį universitetinį išsilavinimą ir ne mažesnę kaip 3 metų patirtį atitinkamai švietimo, mokslo, vaiko teisių apsaugos, psichologijos arba kino meno srityje.

13. Komisijos personalinę sudėtį iš pasiūlytų kandidatūrų kartu su Lietuvos kino centro atstovu 3 metams tvirtina Lietuvos kino centro direktorius, suderinęs su Lietuvos Respublikos kultūros ministru.

14. Komisijos narys Lietuvos kino centro direktoriaus įsakymu gali būti atšauktas nepasibaigus kadencijai šiais atvejais:

14.1. Komisijos nario prašymu;

14.2. pažeidus Komisijos nario pasirašytą Nešališkumo deklaraciją (Nuostatų 1 priedas);

14.3. be motyvuotos priežasties nesudalyvavus penkiuose posėdžiuose iš eilės.

15. Komisija iš savo narių išsirenka pirmininką. Komisijos pirmininkas vadovauja Komisijos darbui, pirmininkauja Komisijos posėdžiams ir atsako už Komisijos veiklą.

V SKYRIUS

KOMISIJOS DARBO reglamentas

16. Pagrindinė Komisijos darbo forma – posėdžiai ir elektroninės apklausos.

17. Lietuvos kino centras organizuoja Komisijos darbą.

18. Komisijos posėdžiai ir elektroninės apklausos yra teisėti, jeigu juose dalyvauja ne mažiau kaip 5 Komisijos nariai.

19. Peržiūrėję paraiškoje dėl filmo indekso suteikimo (Nuostatų 2 priedas) nurodytą filmą Komisijos nariai posėdyje arba elektroninės apklausos būdu priimą sprendimą siūlyti suteikti atitinkamą filmo indeksą. Kiekvienas posėdyje ar elektroninėje apklausoje dalyvaujantis Komisijos narys užpildo Filmo vertinimo pagal žiūrovų amžiaus cenzą lentelę (Nuostatų 3 priedas), o Komisijos sekretorius parengia suvestinę vertinimo lentelę.

20. Komisijos sprendimai priimami, jeigu už juos balsuoja ne mažiau kaip 4 Komisijos nariai. Balsavimo metu Komisijos nariai neturi teisės nebalsuoti arba susilaikyti, išskyrus tuos atvejus, kai Komisijos narys nusišalino nuo svarstymo.

21. Komisijos nariui raštu informavus Lietuvos kino centro direktorių apie esamą interesų konfliktą, jis privalo nusišalinti nuo filmo vertinimo. Jeigu interesų konfliktas paaiškėja po balsavimo, Komisijos nario balsavimo rezultatai konfliktiniu klausimu anuliuojami, atitinkamai apie tai pažymint protokole.

22. Komisijos sprendimai įforminami posėdžių ar elektroninių apklausų protokolais, kuriuos pasirašo Komisijos pirmininkas (arba, jam nedalyvaujant, Komisijos sutarimu išrinktas posėdžiui pirmininkaujantis Komisijos narys) ir sekretorius. Prie protokolo pridedama suvestinė vertinimo lentelė ir visų filmą vertinusių Komisijos narių užpildytos vertinimo lentelės.

23. Paraiškas dėl filmų indeksų suteikimo priima Komisijos sekretorius, kuris susumuoja elektroninių apklausų rezultatus, organizuoja filmų peržiūras, protokoluoja posėdžius ir teikia Lietuvos kino centro direktoriui protokolu įformintą Komisijos sprendimą.

24. Komisija teikia Lietuvos kino centro direktoriui sprendimą dėl siūlymo suteikti atitinkamą filmo indeksą ne vėliau kaip per 2 darbo dienas po Komisijos posėdžio ar elektroninės apklausos dienos. Jeigu Lietuvos kino centro direktorius pritaria Komisijos siūlymui, jis priima sprendimą dėl filmo indekso pagal žiūrovų amžių suteikimo.

25. Jeigu Lietuvos kino centro direktorius nepritaria Komisijos siūlomam indeksui, jis priima argumentuotą sprendimą perduoti Komisijai pakartotinai svarstyti paraišką dėl filmo indekso suteikimo.

26. Jeigu Filmų indeksavimo komisija nustato, kad filmas yra pornografinis, smurtinis arba filmo tikslas yra kurstyti neapykantą, filmo indeksas pagal žiūrovų amžiaus cenzą nesuteikiamas, filmas Filmų registre neregistruojamas ir filmas negali būti rodomas kino teatruose Lietuvos Respublikoje.

27. Jeigu pareiškėjas nesutinka su Lietuvos kino centro direktoriaus sprendimu, jis turi teisę per 3 darbo dienas nuo sprendimo priėmimo dienos pateikti Lietuvos kino centro direktoriui prašymą pakartotinai svarstyti jo paraišką dėl filmo indekso suteikimo.

28. Lietuvos kino centro direktoriui patenkinus prašymą pakartotinai svarstyti paraišką dėl filmo indekso suteikimo, Komisijos pirmininkas per 3 darbo dienas nuo Lietuvos kino centro direktoriaus sprendimo priėmimo dienos sušaukia pakartotinį Komisijos posėdį.

29. Pakartotinio svarstymo metu Komisija priima sprendimą dėl siūlymo palikti ankstesnį Komisijos sprendimą nepakeistą arba suteikti filmui kitą indeksą.

VI skyrius

komisijos darbo apmokėjimas

30. Už dalyvavimą Komisijos veikloje Komisijos nariams apmokama iš Lietuvos kino centrui skirtų valstybės biudžeto asignavimų.

31. Su Komisijos nariais, vadovaujantis Lietuvos Respublikos civilinio kodekso 6.716-6.724 straipsnių nuostatomis, sudaromos atlygintinų paslaugų teikimo sutartys, kurias Lietuvos kino centro vardu pasirašo direktorius arba jo įgaliotas atstovas.

32. Komisijos sekretorius, vadovaudamasis posėdžių ar elektroninių apklausų protokolais, tvarko Komisijos veiklos apskaitą, nurodydamas kiekvieno Komisijos nario dalyvavimą posėdžiuose ar elektroninėse apklausose bei vertintų filmų skaičių, ir jo suvestinę teikia Lietuvos kino centro vyriausiajai buhalterei.

33. Komisijos nariui mokamas 1,5 minimalaus valandinio atlygio (toliau- MVA) dydžio atlygis už vieno filmo įvertinimą. Komisijos pirmininkui mokamas 2 MVA dydžio atlygis už vieno filmo įvertinimą.

VII skyrius

BAIGIAMOSIOS NUOSTATOS

34. Komisijos veiklos dokumentai (posėdžių ir elektroninių apklausų protokolai, susirašinėjimo medžiaga) saugomi Lietuvos Respublikos dokumentų archyvų įstatymo ir kitų teisės aktų nustatyta tvarka ir terminais.

35. Ginčai dėl filmų indeksavimo sprendžiami Lietuvos Respublikos įstatymų nustatyta tvarka.

_________________

Filmo indeksavimo komisijos nuostatų

1 priedas

__________________________________________________________

(Filmų indeksavimo komisijos nario vardas, pavardė)

NEŠALIŠKUMO DEKLARACIJA

20__ m. _______________ d.

Vilnius

Būdamas (-a) Filmų indeksavimo komisijos nariu (-e), p a s i ž a d u:

1.	Objektyviai ir dalykiškai vertinti prašomus indeksuoti filmus;

2.	Raštu informuoti Lietuvos kino centro direktorių apie esamą interesų konfliktą ir nusišalinti nuo filmo vertinimo, jei paaiškėtų, kad:

2.1.	aš, asmenys, susiję su manimi artimos giminystės ar svainystės ryšiais, gauna iš paraišką teikiančio asmens bet kurios rūšies pajamų ar kitokio pobūdžio naudos;

2.2.	aš, asmenys, susiję su manimi artimos giminystės ar svainystės ryšiais, yra paraišką teikiančio juridinio asmens steigėjas ar dalininkas, darbuotojas ar valdymo organo narys;

2.3.	esu susijęs su paraišką teikiančiu fiziniu asmeniu ar juridinio asmens dalyviu ar valdymo organo nariu artimos giminystės ar svainystės ryšiais.

Man išaiškinta, kad asmenys, susiję su manimi artimos giminystės ar svainystės ryšiais, yra: tėvai, įtėviai, broliai, seserys ir jų vaikai, seneliai, sutuoktiniai, vaikai, įvaikiai, jų sutuoktiniai ir jų vaikai, taip pat sutuoktinių tėvai, broliai, seserys ir jų vaikai.

Esu įspėtas (-a), kad nesilaikydamas (-a) nešališkumo principo pažeisiu šią nešališkumo deklaraciją ir man bus taikoma atitinkama Lietuvos Respublikos įstatymų ir kitų teisės aktų numatyta atsakomybė.

____________________

(parašas)

Filmo indeksavimo komisijos nuostatų

2 priedas

(Paraiškos dėl filmo indekso suteikimo forma)

Lietuvos kino centras prie

Kultūros ministerijos

GAUTA

20_____ ___d. Nr. _____

(paraiškėjo pavadinimas arba vardas ir pavardė)

(juridinio asmens teisinė forma, juridinio asmens kodas, juridinio ar fizinio asmens kontaktiniai duomenys)

Filmų indeksavimo komisijai

PARAIŠKA

DĖL FILMO INDEKSO SUTEIKIMO

____________

(dokumento data)

Prašome suteikti indeksą filmui ____________________________________________

(filmo pavadinimas originalo ir lietuvių kalba)

Filmas pagamintas _______________________________________________________

(filmo gamintojas, valstybė, metai)

Filmo režisierius ________________________Filmo rūšis ______________________

Filmo žanras ___________________________

Filmo peržiūros būdas (pažymėti tai, kas tinkama):

Filmo peržiūra kino teatre

Suteikiama laikina interneto prieiga prie filmo

(nurodyti kaip pasinaudoti prieiga, pvz. interneto nuorodos URL, prisijungimo duomenis ir pan.)

_______________________________________________________________

Pridedamas filmo vaizdo įrašas

Pageidauju gauti filmo indekso išrašą: TAIP ☐	NE ☐

PRIDEDAMA:

1. Dokumentas, patvirtinantis, kad sumokėta atitinkama valstybės rinkliava.

2. Juridinio asmens įstatų (nuostatų) kopija (teikiant paraišką pirmą kartą).

Fizinis asmuo ar juridinio asmens atstovas

(vardas, pavardė, parašas)

Filmo indeksavimo komisijos nuostatų

3 priedas

(Filmo (-ų) vertinimo pagal žiūrovų amžiaus cenzą lentelės forma)

Filmų indeksavimo komisijos nario vardas, pavardė ir parašas

_________________________________________________________

FILMO (-Ų) VERTINIMO PAGAL ŽIŪROVŲ AMŽIAUS CENZĄ LENTELĖ

20___ m. ___________ ___ d.

Eil. Nr.	Filmo pavadinimas	Komisijos nario siūlomas indeksas	Įvertinkite, ar filmas smurtinis (įrašyti TAIP arba NE)	Įvertinkite, ar filmas pornografinis (įrašyti TAIP arba NE)	Įvertinkite, ar filmo tikslas yra kurstyti neapykantą (įrašyti TAIP arba NE)	Siūlymą pagrindžiantys argumentai